বিপজ্জনক বাড়ি হেলে আছে, নির্বিকার পুরসভা

হুগলি: বিপজ্জনক বাড়ি (Dangerous House) ভেঙে বিপদের আশঙ্কা সৃষ্টি হয়েছে হুগলির (Hoogly) উত্তরপাড়ার (Uttarpara)  জে কে স্ট্রিটে । উত্তরপাড়া জিটি রোড থেকে উত্তরপাড়া স্টেশন যাওয়ার অন্যতম গুরুত্বপূর্ণ রাস্তা জে কে স্ট্রিট। তার উপর রয়েছে প্রায় দেড়শো বছরের পুরনো একটি পরিত্য়ক্ত দোতলা বাড়ি ।  এক স্থানীয় প্রোমোটারের সঙ্গে চুক্তি হওয়ার পর আইনি জটিলতার কারণে দীর্ঘদিন পরিত্যক্ত অবস্থাতেই পড়ে রয়েছে । ইতিমধ্যেই সেই বাড়ির বেশ কিছু অংশ ভেঙে আছড়ে পড়েছে জে কে স্ট্রিটের উপর । গতকাল রাতেও ওই বাড়ির বারান্দার একটি অংশ ভেঙে পড়ে রাস্তার ওপর । এলাকার বাসিন্দা সহ স্থানীয় ব্যবসায়ীদের আশঙ্কা, যে কোনওদিন বড়সড় দুর্ঘটনা ঘটতে পারে। এমনকি মানুষের প্রাণহানিও হতে পারে বলে আশঙ্কা করছেন স্থানীয় মানুষজন ।

বিজেপির মন্ডল সভাপতি সঞ্জয় বনিক বলেন, বাঁকুড়া, পুরুলিয়া সহ রাজ্যের বিভিন্ন জায়গায় তিন শিশু সহ বেশ কয়েকজনের মৃত্যু ঘটে বাড়ি ভেঙে। উত্তরপাড়া জে কে স্ট্রিটে বাড়িটি দীর্ঘদিন বিপজ্জনক অবস্থায় রয়েছে। পুরসভা শুধুমাত্রই বাড়িটিকে বিপজ্জনক ঘোষণা করে চুপ করে বসে আছে। অবিলম্বে পৌরসভা যদি সঠিক ভূমিকা পালন না করে আমরা প্রশাসনের সব স্তরে লিখিতভাবে ওই বাড়ি ভেঙে ফেলার জন্য অভিযোগ জানাব । মানুষের মৃত্যু নিয়ে আমরা তৃণমূলকে রাজনীতি করতে দেব না। স্থানীয় ব্যবসায়ী অনির্বাণ দাস বলেন, যে কোনও সময় বাড়ি যে অংশ ঝুলে রয়েছে তা ভেঙে পড়ে মানুষের বিপদ ঘটতে পারে । প্রশাসনের কোনও হেলদোল নেই ।

আরও পড়ুন: ফিরহাদের দুই পদ নিয়ে প্রশ্ন তুলে রাজ্যপালের চিঠি সরকারকে

এই বিষয় পৌরসভার চেয়ারম্যান দিলীপ যাদব বলেন, এর আগেও বাড়িটির একটি অংশ ভেঙে পড়েছিল। তবে ওই সম্পত্তি নিয়ে একটি আইনি জটিলতা আছে। আমরাই ইতিমধ্যেই পুলিশ প্রশাসন এবং এসডিওর কাছে বিষয়টি লিখিতভাবে জানিয়েছি। তারা যেমন নির্দেশ দেবেন আমরা তেমন ব্যবস্থা গ্রহণ করব। স্থানীয় ওই প্রোমোটিং সংস্থার সঙ্গে যোগাযোগ করা হয়। তারা জানায়, আইনি জটিলতার কারণে তারা বাড়িটি ভাঙতে পারছেন না । পৌরসভা ইতিমধ্যেই বাড়িটিকে বিপজ্জনক বাড়ি হিসেবে চিহ্নিত করেছে। তাই পৌরসভা বাড়িটিকে ভেঙে ফেললে তাদের কোনও আপত্তি নেই ।